Mense verkrag neus en oog met hul gedrag | Netwerk24
Mense verkrag neus en oog met hul gedrag
Deur Jean Pienaar, Gordonsbaai 26 Maart 2020 05:01
Ek het die gewoonte om gereeld ná werk langs die see in die Strand te gaan stap.
Dis veral heerlik om die vars seelug in te adem en ’n mens voel sommer weer lus vir die lewe ná ’n dag se gestoeiery met die uitdagings wat deur die werksverpligtinge aan jou opgedring word. Maar daar stop die heerlike seereuke . . .
Ek loop verby een van daardie sitplekhokkies op die sypaadjie. En die stank van ou urine slaan alles wat lekker ruik, skoonveld weg. By party van hulle kry jy ook die sieklike reuk van die volgende trap.
Dis nie net by sulke plekkies nie. Lyk my kitsbanke is een van die voorkeur-gaatjies waar die natuur roep vir aksie. Het ook al by supermarkte en ander winkels die sterk reuk van ou chloor ondervind.
Nou ry ek met my karretjie langs oop velde en daar staan oompie, ongeag wie sien en wie nie sien nie, skaamte uit en straaltjie loop.
Of ek ry Kaapstad toe en beland in die trapsuutjieverkeer en ’n bakkie trek voor my van die pad af, meneer klim uit en maak net daar langs die pad broek los. Nommer twee ten aanskoue van al wat ’n padgebruiker is.
Of ’n vragmotor stop net daar in die middel van ’n baan en kyk jou veragtend aan terwyl hy ontslae raak van wat hy ook al gedrink het, sommer net daar langs die oop vragmotordeur.
En dan is daar ook die manne wat teen mure, bome, lamppale en teen wie weet wat nog hul natuurbehoeftes bevredig. Hulle doen nie eens moeite om darem dinge so ’n bietjie onopsigtelik te doen nie.
Maar die ergste vir my is wanneer ek langs die see stap en die neusverkragtende reuke weef hulleself so tussen die heerlike vars seereuke deur.
Meer oor: Mystem | Brief | Urine